Ændret forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) Nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne (forelagt af Kommissionen i henhold til EF-traktatens artikel 250, stk. 2)

BEGRUNDELSE

Europa-Parlamentet godkendte på sit plenarmøde den 10. Juni 2002 Kommissionens forslag til Europa-Parlamentets og Rådets forordning om ændring af Rådets forordning (EØF) nr. 95/93 af 18. Januar 1993 om fælles regler for tildeling af ankomst- og afgangstidspunkter i Fællesskabets lufthavne med forbehold af en række ændringsforslag. Det Økonomiske og Sociale Udvalg og Regionsudvalget støttede ligeledes dette retlige initiativ.

Europa-Parlamentet tilslutter sig hovedelementerne i Kommissionens forslag. Det har dog udarbejdet en række ændringsforslag på grundlag af hvilke Kommissionen har til hensigt at indføre nogle nye elementer i den oprindelige tekst.

Kommissionen sætter pris på Europa-Parlamentets pragmatiske og afbalancerede fremgangsmåde og erkender navnlig merværdien af de ændringsforslag, der sigter på at styrke bestemte elementer i forordningen og den måde, hvorpå de foreslåede slottildelingsbestemmelser fungerer.

Bestemte spørgsmål må betragtes som værende af afgørende vigtighed for forslagets effektivitet og for selve revisionen, dvs. at revisionen uden disse foranstaltninger stort set ville miste sin eksistensberettigelse. Det drejer sig om følgende:

- Definitioner: slots og nytilkomne luftfartsselskaber retligt set (påvirker navnlig regionalflyvninger og de luftfartsselskaber, der opererer i alliancer).

- Principper vedrørende slottildeling: miljøforanstaltninger (herunder flyets størrelse) og intermodalitet bør tages i betragtning ved slottildeling, for så vidt muligt at lette overbelastning og også for at afspejle alle de kapacitetsproblemer, der påvirker infrastrukturens præstation.

- Koordinationsudvalg: de lokale bestemmelser, der udarbejdes af dette udvalg (alle parter) bør godkendes af den pågældende medlemsstat for at sikre, at de er forenelige med fællesskabsret. Et medlem af udvalget (lufthavnen) bør ikke kunne vedtage sådanne bestemmelser uafhængigt og uden medlemsstatens godkendelse.

- Koordinatorens status: de forpligtelser, der påhviler koordinatoren (krydskontrol, løbende overvågning, pålægning af sanktioner) og koordinatorens retlige, faktiske og økonomiske uafhængighed kræver, at beslutningerne kan underkastes retlig prøvelse. Koordinatorer kan derfor ikke undtages fra enhver form for erstatningsansvar (skader) da deres beslutninger kan forårsage skade for de luftfartsselskaber, der påvirkes af foranstaltningerne. Koordinatorerne bør derfor i det mindste have erstatningsansvar for grov forsømmelighed og forsætlig uagtsomhed under deres arbejde.

- Forhindring af slotoverførsel: dette emne bør underkastet revision i anden fase. Indtil der foreligger en mekanisme med henblik på et nyt slottildelingssystem, der bygger på markedsmuligheder og neutrale, ikke-diskriminierende, transparente og retfærdige procedurer, tillader den eksisterende slottildelingsproces ikke handel med slots eller bytning med falske slots (dækket slotoverførsel).

- Sanktioner: for at hindre, at luftfartsselskaber misbruger deres slots og således skærper problemet forbundet med knappe kapacitetsressourcer i Europas "eger- og nav-lufthavne", forslås det, at de mister deres slots, hvis de med forsæt og konsekvent misbruger deres slots eller det, før fartplansæsonens afslutning, er klart, at de ikke opfylder kravene om udnyttelse af slots - 80%'s udnyttelse i løbet af sæsonen.

- Tidspunkt for forslaget: det er på dette stadium for tidligt at fastsætte, hvornår Kommissionen må fremsætte yderligere forslag til retsakter med henblik på at revidere de eksisterende bestemmelser (markedsadgang). Dette kan først tages op, når en undersøgelse med henblik på at vurdere alle muligheder for en sådan revision er blevet afsluttet og de interesserede i branchen og medlemsstaterne er blevet hørt.

I betragtning af ovenstående er Kommissionen rede til at indarbejde de forslag og ændringsforslag, der sigter på at forbedre og tydeliggøre forslagets eksisterende tekst. Det drejer sig navnlig om:

- En stor del (19) af de foreslåede ændringsforslag kan accepteres i den form, hvori de er blevet vedtaget af Europa-Parlamentet. Det drejer sig om følgende elementer i forslaget: definition af nytilkomne luftfartsselskaber, luftfartsselskab, koordinatorens funktioner, koordinationsudvalgets funktioner og udpegelse af koordinationsparametre, kriterier for slottildeling. Tidsrummene for reel behandling af klager er også blevet kortere for at sikre hurtige løsninger inden for et rimeligt tidsrum. Det drejer sig om følgende ændringsforslag: 10, 11, 13, 14, 16, 19, 21, 22, 24, 27, 29, 30, 36, 39, 40, 41, 42, 47 og 49.

Følgende artikler ændres på grundlag af ovenstående: artikel 2, litra b), f) og o), artikel 3, stk. 5, artikel 4, stk. 1 og 6, artikel 5, stk. 1, artikel 6, stk. 1, andet underafsnit, artikel 7, stk. 1 og 3, artikel 8, stk. 7, artikel 8a, stk. 4, litra a), b) og c), artikel 8b, artikel 11, stk. 1, artikel 14, stk. 1.

- Nogle ændringsforslag (4) kan kun principielt accepteres: de vedrører forordningens betragtninger (ændringsforslag 3 og 6), definitionen af nytilkomment luftfartsselskab og Kommissionens beføjelser ved undersøgelse af exceptionelle omstændigheder (ændringsforslag 12 og 44).

Følgende betragtninger og artikler ændres på grundlag af ovenstående: betragtning 5 og 9, artikel 7, stk. 1, andet underafsnit, artikel 10, stk. 4 og 5.

- Nogle ændringsforslag (5) kan accepteres med nogen omformulering (ændringsforslag 4, 37, 48, 51 og 52), mens andre (6) kun delvist kan accepteres og må omformuleres: det drejer sig navnlig om:

- Ændringsforslag 5 (betragtning 5) kan kun delvist vedtages og må omformuleres for at sikre, at det klart fremgår af forslaget, at der i fremtiden må udarbejdes regler og procedurer for koordinering af lufthavns-slots og luftvejs-slots. Hvad angår resten af ændringsforslaget, kan det ikke accepteres, da det giver anledning til forvirring om, hvilken del af forordningen, der er gældende. En del deraf er endvidere overflødig.

- Ændringsforslag 9 (artikel 2, litra a)) vedrører definitionen af slots. En del deraf, som henviser til "de relevante gældende bestemmelser og betingelser" må forkastes, som i ændringsforslag 5. Endvidere må udtrykket "udelukkende" forkastes, da der ikke findes andre fællesskabsbestemmelser vedrørende slottildeling. Resten kan accepteres, da det forbedrer tydeligheden af den foreslåede definition.

- Ændringsforslag 17 (artikel 3, stk. 3) kan kun delvis accepteres og må omformuleres for at sikre, at det klart fremgår af forslaget, at analyse af lufthavnskapacitet også foretages på anmodning af koordinationsudvalget eller de luftfartsselskaber, der repræsenterer over halvdelen af operationerne i en lufthavn, eller lufthavnens forvaltningsorgan, eller medlemsstaten eller Kommissionen.

- Ændringsforslag 31 (artikel 8, stk. 2, tredje underafsnit) vedrører medlemsstaternes ret til at begrænse slotrettigheder, således at de beflyves af fly af en bestemt minimumsstørrelse. Kun den første del af ændringsforslaget kan accepteres, idet den tydeliggør, at foranstaltningen skal anvendes uanset artikel 9 i slotforordningen og de relevante bestemmelser om markedsadgangsforordningen (Rådets forordning 2408/92). Den øvrige del må forkastes, idet den er for restriktiv.

- Ændringsforslag 32 (artikel 8, stk. 4) vedrører tidsmæssig omdisponering af slotserier med hævdvundne rettigheder. Den del, som tydeliggør, at tidsmæssig omdisponering også kan accepteres, når luftfartsselskaber tildeles slotserier, der bedrer imødekommer deres oprindelige ønsker, kan accepteres. Resten af ændringsforslaget går ud på at slette enhver henvisning til tilfælde vedrørende "driftsmæssige grunde" og må forkastes, da det åbner døren for forskellige fortolkninger af, hvad der kan betragtes som en "driftsmæssig grund".

- Ændringsforslag 33 (artikel 8, stk. 5) vedrører de lokale bestemmelser, der afgøres af koordinationsudvalget og godkendes af den pågældende medlemsstat. Den eneste acceptable del af ændringsforslaget er henvisning til "på fællesskabsplan". Disse er allerede udarbejdet som "bedste praksis" af den europæiske sammenslutning af lufthavnsoperatører. Resten af ændringsforslaget kan ikke accepteres, da der er fare for, at det er diskriminerende i betragtning af, at udtrykket "hensigtsmæssig udnyttelse af lufthavnskapaciteten" kan fortolkes forskelligt fra lufthavn til lufthavn. Endvidere er spørgsmålet om "hensigtsmæssig udnyttelse af lufthavnskapacitet" noget, der kommer ind under revision i anden fase af slottildelingsbestemmelserne.

Følgende betragtninger og artikel ændres på baggrund af de ændringsforslag, der er blevet accepteret med omformulering: betragtning 7, artikel 8a, stk. 1, litra b), første underafsnit, artikel 11, stk. 2, litra c), artikel 14, stk. 4 og 5.

- Kommissionen må forkaste en række (18) af ændringsforslagene til forordningen, som påvirker forslagets centrale spørgsmål. Det drejer sig mere specifikt om:

- Forslagets afbalancerede strategi: ændringsforslag 1, 18 og 28 har betydelig indvirkning på forslagets afbalancerede strategi, som sikrer, at alle interesser (luftfartsselskaber, lufthavne og forbrugere) tages i betragtning. På den ene side skaber det, at der kun henvises til forbrugerne, indtryk af, at revisionsforslaget ikke tjener lufthavnenes (leverandører af kapacitet) og luftfartsselskabernes (brugernes) interesser. På den anden side sletter ændringsforslag 18 og 28 enhver henvisning til lokale passagerorganisationers deltagelse i høringsprocessen om lufthavnskapacitetsanalyse og fastsættelse af koordinationsparametre. Hvis disse ændringsforslag accepteres, udelukkes forbrugerinteresser fuldstændigt fra at spille en rolle i slottildelingsprocessen. Ændringsforslag 46 accepteres ikke, fordi den påvirker balancen mellem residerende luftfartsselskaber og nytilkomne luftfartsselskaber. De forkastede ændringsforslag vedrører følgende betragtninger og artikler: betragtning 2, artikel 3, stk. 4, artikel 6, stk. 3, artikel 10, stk. 6.

- Definitionerne og slottildelingskriteriernes tydelighed: nogle ændringsforslag sætter enten resultatet af undersøgelsen om indførelse af en markedsmekanisme i fare, idet denne undersøgelse endnu ikke er blevet udført (ændringsforslag 7) eller skaber forvirring om anvendelse af slottildelingskriterierne på både fællessksabsplan og verdensplan (ændringsforslag 2, 15, 45 og 50) eller er overflødige (ændringsforslag 26 og 38). De forkastede ændringsforslag vedrører: betragtning 3 og 13, artikel 2, litra f), underafsnit ii), artikel 5, stk. 3, artikel 8a, stk. 1, litra c), artikel 10, stk. 5, andet underafsnit, artikel 14, stk. 2.

- Koordinatorens status: ændringsforslag 8 og 48 vedrører koordinatorens ansvar for sine handlinger; Europa-Parlamentet foreslår at undtage koordinatoren fra al erstatningsansvar trods vedkommendes øgede forpligtelser. Kommissionen tillægger koordinatorens arbejdsopgaver særlig betydning og kan derfor ikke acceptere en generel undtagelse som foreslået af Parlamentet. Kommissionen mener tvært imod, at koordinatorens erstatningsansvar bør begrænses til tilfælde af grov forsømmelighed og forsætlig uagtsomhed. Kommissionen mener, at ændringsforslag 23 er for bredt og pålægger koordinatorens informationsforpligtelser for store byrder. De forkastede ændringsforslag vedrører følgende: betragtning 17, artikel 11, stk. 2, litra c), artikel 4, stk. 8.

- Udpegelse af lufthavne, der bygger på transparente og ikke-diskriminerende procedurer: ændringsforslag 20 (artikel 3, stk. 5, underafsnit 1) overser, at der altid bør foretages en kapacitetsanalyse, før slotkoordinering indføres i en lufthavn, og må derfor forkastes.

- Koordinationsudvalgets funktion: ændringsforslag 25 (artikel 5, stk. 3) overser, at en forretningsorden er et nødvendigt krav for, at koordinationsudvalget kan fungere, da den sikrer transparens og den kan derfor ikke blot være en mulighed. Hvad angår ændringsforslag 34 (nyt underafsnit i artikel 8, stk. 5) er det nødvendigt, at lokale bestemmelser altid vedtages af koordinationsudvalget og ikke af noget andet enkelt organ, og at de godkendes af medlemsstaterne for at sikre, at de ikke på nogen måde overtræder fællesskabsret. Ændringsforslaget pålægger også, hvis det accepteres, koordinatorerne forpligtelse til at anvende bestemmelser ud over forordningen; dette skaber fare for, at nogle bestemmelser skal anvendes, selv om de er uforenelige med forordningen.

- Intermodalitet og forpligtelse til offentlig tjeneste: ændringsforslag 35 og 43 (henholdsvis artikel 8, stk. 6 og artikel 9, stk. 1) kan ikke accepteres, da de påvirker etableret fællesskabsret negativt, hvad angår intermodalitet og forpligtelse til offentlig tjeneste. Ændringsforslag 35 vedrører anvendelse af artikel 9 i Rådets forordning (EØF) nr. 2408/92 om EF-luftfartsselskabers adgang til luftruter inden for Fællesskabet. Det fremgår klart af denne artikel, at beslutninger om, hvilke ruter, der påvirkes af artiklen, træffes af medlemsstaterne og ikke nogen anden. Hvis ændringsforslag 43 accepteres, indføres der forskelsbehandling af luftfartsydelser på ruter, hvor der er blevet indført forpligtelse til offentlig tjeneste i medfør af artikel 4 i Rådets forordning (EØF) nr. 2408/92. Det ville rent faktisk gøre det umuligt at anvende begge forordninger i denne forbindelse.

På baggrund af ovenstående og i overensstemmelse med artikel 250, stk. 2, ændrer Kommissionen sit forslag.

2001/0140 (COD)

Ændret forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) Nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 80, stk. 2,

under henvisning til forslag fra Kommissionen [1],

[1] EFT C

under henvisning til udtalelse fra Det Økonomiske og Sociale Udvalg [2] og fra Regionsudvalget [3],

[2] EFT C

[3] EFT C

i overensstemmelse med proceduren i artikel 251 i traktaten, og

ud fra følgende betragtninger:

(1) Nærværende forordning er en opfølgning af konklusionerne af Det Europæiske Råds Stockholm-møde den 23. og 24. marts 2001 og udgør et første skridt i en omfattende revisionsproces; for at undersøge udviklingerne, navnlig hvad angår nytilkomne luftfartsselskaber og overførsel af ankomst- og afgangstidspunkter (slots) mod betaling, bør denne forordning tages op til gennemgang efter at have været i anvendelse i en fastsat periode.

(2) Erfaringen har vist, at forordning (EØF) 95/93 [4] om fælles regler for tildeling af ankomst- og afgangstidspunkter i Fællesskabets lufthavne bør styrkes for at sikre bedst udnyttelse og mest fleksibel udnyttelse af den begrænsede kapacitet i lufthavne.

[4] EFT L 14 af 22.1.1993, s.1. Rådets forordning (EØF) 95/93 af 18. januar 1993

(3) Forordningen må derfor ændres ganske betydeligt i henhold til artikel 14 i forordningen og for at tydeliggøre en række bestemmelser.

(4) Det er ønskeligt at følge den internationale terminologi og derfor anvende udtrykkene fartplansformidlet lufthavn og koordineret lufthavn i stedet for henholdsvis koordineret og fuldt koordineret lufthavn.

(5) Lufthavne med alvorlig overbelastning bør have status som koordinerede lufthavne på grundlag af objektive kriterier og efter gennemførelse af en kapacitetsanalyse; i koordinerede lufthavne er detaljerede bestemmelser påkrævede for at sikre, at principperne om gennemsigtighed, neutralitet og ikke-diskriminering overholdes fuldt ud.

(6) I fartplansformidlede lufthavne handler fartplansformidleren uafhængigt; i koordinerede lufthavne spiller koordinatoren en central rolle i koordineringsprocessen; koordinatorerne skal derfor være fuldstændig uafhængige, og deres ansvarsområde bør specificeres i detaljer.

(7) Det er nødvendigt detaljeret at specificere den rolle, som det koordinationsudvalg, der skal nedsættes til at bistå og formidle i forbindelse med slottildeling, skal spille; det er vigtigt at sikre, at koordinationsudvalget ikke kan træffe beslutninger, der er bindende for koordinatoren.

(8) Det må også tydeliggøres, at slottildeling skal betragtes som en brugsret, der giver luftfartsselskaberne ret til at benytte sig af lufthavnsfaciliteterne ved landing og afgang på specifikke datoer og tidspunkter i den periode, for hvilken retten er blevet tildelt; behovet for at udarbejde regler og procedurer til at koordinere lufthavns-slots og luftvejs-slots bør undersøges.

(9) Af hensyn til operationsstabilitet er der i det eksisterende system dog mulighed for tildeling af slots, hvortil residerende luftfartsselskaber har en vis traditionsmæssig forret ("hævdvundne rettigheder"); for at tilskynde til regelmæssige operationer i en koordineret lufthavn må man fastsætte, at hævdvundne rettigheder gælder for slotserier; samtidig bør medlemsstaterne kunne begrænse retten til en slotserie under hensyntagen til ændrede miljøforhold i den pågældende lufthavn.

(10) Slots med traditionel forret skal være i overensstemmelse med udnyttelsesberegningerne og med andre relevante bestemmelser i forordningen for at luftfartsselskaberne fortsat kan have ret til disse slots i den næste tilsvarende fartplansperiode. Situationen for hævdvundne rettigheder i tilfælde med fælles operationer, fælles rutenummer eller franchiseordninger bør tydeliggøres.

(11) Regelmæssige operationer i en lufthavn bør prioriteres, og dette administreres strengt, uden skelnen mellem ruteflyvning og charterflyvning.

(12) For at sikre effektiv kapacitetsudnyttelse og nedskære miljøpåvirkningen i overbelastede lufthavne og for at fremme intermodalitet yderligere må man ved slottildeling overveje, om andre transportmåder leverer tilstrækkelige tjenesteydelser af tilfredsstillende kvalitet.

(13) Definitionen af nytilkomment luftfartsselskab bør styrke beflyvning af tilstrækkelige flyruter til regionerne og øge potentiel konkurrence på ruter i Fællesskabet.

(14) For bedre at kunne sikre, at tredjelande tilbyder EF-luftfartsselskaber tilsvarende behandling, bør der fastsættes en procedure, så Fællesskabet mere effektivt kan skride ind over for tredjelande, som ikke giver EF-luftfartsselskaber en behandling, der svarer til behandlingen i Fællesskabet.

(15) Da de foranstaltninger, der er nødvendige med henblik på gennemførelse af denne forordning er generelle foranstaltninger i henhold til artikel 2 i Rådets beslutning 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [5], bør de vedtages ved forskriftsproceduren i henhold til artikel 5 i denne beslutning.

[5] EFT L 184 af 17.7.1999, s. 23.

(16) Et luftfartsselskab kan kun få adgang til en koordineret lufthavn, hvis det har fået tildelt et slot; der bør træffes foranstaltninger for at garantere håndhævelse af denne forordning, navnlig hvis luftfartsselskaber gentagne gange og forsætligt ikke overholder slottildelingsbestemmelserne.

(17) Der bør foreligge en retsprocedure til at prøve de beslutninger, der træffes af koordinatoren.

(18) For at undgå enhver tvivl, specificeres det, at anvendelsen af bestemmelserne i denne forordning er med forbehold af konkurrencebestemmelserne i traktaten, navnlig artikel 81 og 82, samt forordning (EØF) nr. 4064/89 om kontrol med virksomhedssammenslutninger [6], som senest ændret ved forordning (EF) nr. 1310/97 [7] -

[6] EFT L 395 af 30.12.1989, s. 1, berigtiget udgave, EFT L 257 af 21.9.1990, s. 13.

[7] EFT L 180 af 9.7.1997, s. 1.

UDSTEDT FØLGENDE FORORDNING:

Artikel 1

Forordning (EØF) nr. 95/93 ændres hermed som følger:

(1) Artikel 1, stk. 1, erstattes med følgende:

"1. Denne forordning gælder for EF-lufthavne".

(2) Artikel 2 ændres således:

(a) Litra (a) og (b) udskiftes med følgende:

"(a) "slot": en rettighed for et luftfartsselskab til, i medfør af denne forordning, at benytte hele den til afvikling af en flyvning nødvendige luftfartsinfrastruktur i en koordineret lufthavn på en given dag og på et givet tidspunkt til landing eller afgang som tildelt af en koordinator i henhold til denne forordning;

(b) "nytilkomment luftfartsselskab":

(i) et luftfartsselskab, der anmoder om et slot, der indgår i en serie slots, i en lufthavn på en given dag, og som, hvis anmodningen imødekommes, har under fem slots i den pågældende lufthavn på den pågældende dag, eller

(ii) et luftfartsselskab, der anmoder om en slotserie til en ruteflyvning med passagerer uden mellemlanding mellem to EF-lufthavne, idet højst to andre luftfartsselskaber opererer samme ruteflyvning uden mellemlanding mellem disse lufthavne eller lufthavnssystemer den pågældende dag, og som, hvis dens anmodning imødekommes, har under fem slots i den pågældende lufthavn på den pågældende dag til den pågældende flyvning uden mellemlanding

(iii) et luftfartsselskab, der anmoder om en slotserie i en lufthavn til en ruteflyvning uden mellemlanding mellem den pågældende lufthavn og en regional lufthavn, idet intet andet luftfartsselskab opererer direkte passagerruteflyvning mellem disse lufthavne eller lufthavnssystemer på den pågældende dag, og som, hvis dens anmodning imødekommes, har under fem slots i den pågældende lufthavn på den pågældende dag til den pågældende flyvning uden mellemlanding.

For så vidt angår litra i) og ii), betragtes et luftfartsselskab ikke som nytilkomment, hvis det på tildelingstidspunktet:

- har en fælles operation, fælles rutenummer eller franchiseordning med et andet luftfartsselskab, som ikke selv betragtes som nytilkomment, i den pågældende lufthavn, eller

- størstedelen af dets kapital indehaves af et andet lufthavnsselskab, som ikke selv betragtes som nytilkomment (datterselskab), eller

- det direkte eller indirekte ejer størstedelen af kapitalen i et andet luftfartsselskab, som ikke selv betragtes som nytilkomment (moderselskab), eller

- det indgår i en gruppe luftfartsselskaber, hvoraf et ikke betragtes som nytilkomment luftfartsselskab, eller

- er et søsterselskab, som tilhører det samme holdingselskab.

For så vidt angår litra ii), betragtes et luftfartsselskab, som alene eller sammen med andre partnere i en gruppe luftfartsselskaber har over 7% af alle slots på den pågældende dag i den pågældende lufthavn eller lufthavnssystem ikke som nytilkomment luftfartsselskab i den pågældende lufthavn på den pågældende dag."

(b) Litra (f) udskiftes med:

"(f) (i) "luftfartsselskab": En lufttransportvirksomhed, der er indehaver af en gyldig licens eller tilsvarende senest den 31. januar gældende for den følgende sommersæson eller den 31. august gældende for den følgende vintersæson. For så vidt angår artikel 4, 7, 8, 8a, 10 og 14 omfatter definitionen af luftfartsselskab også operatører, der driver forretningsflyvning, såfremt disse tilbyder regelmæssige flyvninger på den pågældende lufthavn."

(ii) "gruppe luftfartsselskaber": to eller flere luftfartsselskaber som sammen udfører fælles operationer, franchiseoperationer eller fælles rutenummer eller på anden måde samarbejder med henblik på at drive en flyvning

(c) Litra g) udskiftes med følgende:

"(g) "koordineret lufthavn": En lufthavn, hvor et luftfartsselskab eller anden flyoperatør for at kunne lande og afgå, skal have tildelt et slot af en koordinator".'

(d) Litra (i), (j), (k), (l), (m), (n) og (0) tilføjes således

"(i) "fartplansformidlet lufthavn": en lufthavn, hvor overbelastning kan opstå på nogle af dagens, ugens eller årets tidspunkter, som sandsynligvis kan løses ved frivilligt samarbejde mellem luftfartsselskaber, og hvor der er blevet udpeget en fartplansformidler til at lette operationerne for de luftfartsselskaber, der beflyver eller har til hensigt at beflyve den pågældende lufthavn.

(j) "lufthavnens forvaltningsorgan": organ, som, eventuelt i tilknytning til andre aktiviteter, i henhold til nationale love eller bestemmelser har til opgave at administrere og forvalte lufthavnens faciliteter og koordinere og kontrollere de aktiviteter, der udføres af de forskellige operatører, der opererer i lufthavnen eller i lufthavnssystemet.

(k) "slotserie": mindst 5 slots, hvorom der er blevet ansøgt for en fartplanssæson på samme tid, regelmæssigt på samme ugedag, og som er blevet således tildelt eller, hvis det ikke er muligt, på omtrent samme tid.

(l) "regional lufthavn": en regional- og tilbringerlufthavn eller en fællesskabslufthavn som defineret i afsnit 6 i beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet [8].

[8] EFT L 228 af 9.9.1996, s. 99.

(m) "forretningsflyvning": den sektor af almenflyvning, som omfatter virksomheders drift eller anvendelse af fly til transport af passagerer eller varer som led virksomhedsdriften, idet denne form for flyvning generelt ikke kan købes af offentligheden, og piloterne er personer, der mindst har et gyldigt erhvervsflyvningscertifikat, der omfatter instrumentbevis".

(n) "koordineringsparametre": al den slotkapacitet, der er til rådighed for fordeling i en lufthavn, udtrykt i operationer, når alle tekniske, operationelle og miljømæssige forhold, der har betydning for lufthavnsinfrastrukturen og dens delsystemers ydeevne tages i betragtning.

(o) "taxitid": den tid, som et fly skal bruge for at indtage take-off-position på startbanen, eller i tilfælde af landing den tid, som er nødvendig for, at landingsbanen kan blive fri og flyet bringes til stilstand. "

(3) Artikel 3 ændres således:

(a) Stk. 1 udskiftes med følgende:

"1 (a) En medlemsstat har ikke pligt til at give en lufthavn status som fartplansformidlet lufthavn eller koordineret lufthavn, undtagen i henhold til bestemmelserne i denne artikel.

(b) En medlemsstat giver kun en lufthavn status som koordineret lufthavn i henhold til bestemmelserne i stk. 3".

(b) Udtrykket "koordineret" i stk. 2 erstattes med "fartplansformidlet".

(c) Stk. 3 udskiftes med følgende:

'3. Den ansvarlige medlemsstat skal sørge for, at lufthavnens forvaltningsorgan udfører en grundig kapacitetsanalyse i en lufthavn uden særlig status eller en fartplansformidlet lufthavn inden for 6 måneder:

(i) på skriftlig anmodning fra luftfartsselskaber, der repræsenterer mere end halvdelen af lufthavnens operationer eller fra lufthavnens forvaltningsorgan, når de mener, at kapaciteten er utilstrækkelig til at klare den nuværende eller planlagte trafik i bestemte perioder, eller

(ii) på Kommissionens anmodning, navnlig når en lufthavn i realiteten kun kan beflyves af luftfartsselskaber, som er blevet tildelt slots af en koordinator, eller hvor luftfartsselskaber, og navnlig nytilkomne luftfartsselskaber, har alvorlige problemer med at sikre sig landings- og afgangsmuligheder i den pågældende lufthavn.

Denne analyse udføres i henhold til almindeligt anerkendte standardiserede metoder for at fastslå alle kapacitetsproblemer under hensyntagen til de miljømæssige problemer, der gælder for lufthavnen. Analysen skal behandle muligheden for at imødegå sådanne mangler ved hjælp af ny eller ændret infrastruktur, operationelle ændringer eller andre ændringer samt fastlægge en tidsramme for at løse problemerne. Analysen skal ajourføres mindst hver tredje år, hvis stk. 5 finder anvendelse, eller hvis der foretages ændringer i lufthavnen, som har stor betydning for kapaciteten og udnyttelse af kapaciteten, eller på anmodning af koordinationsudvalget, de luftfartsselskaber, der repræsenterer mere end halvdelen af lufthavnens operationer, lufthavnens forvaltningsorgan, medlemsstaten, eller Kommissionen. Både analysen og den metode, den bygger på, skal stilles til rådighed for de parter, der har anmodet om analysen, og til andre interesserede parter på anmodning. Analysen meddeles samtidig Kommissionen.

Der kan fastsættes standarder for udarbejdelse af kapacitetsanalysen i henhold til proceduren i artikel 13, stk. 2."

(c) Stk. 4 udskiftes med stk. 4 og 5 som følger, og nuværende stk. 5 bliver stk. 6 hvorved udtrykket "fuldt koordineret lufthavn" erstattes med "koordineret lufthavn":

"4. På grundlag af analysen skal medlemsstaterne høre lufthavnens forvaltningsorgan, de luftfartsselskaber, der regelmæssigt beflyver lufthavnen, deres repræsentative organisationer, repræsentanter for almenflyvning, flyvekontroltjenesten og lokale passagerorganisationer, hvis disse organisationer findes, om lufthavnens kapacitetssituation.

5. Medlemsstaterne sikrer, at lufthavnen kun har status som koordineret lufthavn i den periode, hvor der på grundlag af en kapacitetsanalyse konstateres kapacitetsproblemer , dog for mindst en fartplansperiode, hvis:

a. manglerne er så alvorlige, at betydelige forsinkelser ikke kan undgås i lufthavnen

b. der er ikke nogen mulighed for at løse disse problemer på kort sigt."

(4) Artikel 4 ændres således:

(a) Titlen udskiftes med følgende: "Fartplansformidleren og koordinatoren"

(b) Stk. 1 udskiftes med følgende:

"1. Den medlemsstat, der har ansvaret for en fartplansformidlet eller koordineret lufthavn skal sikre udpegelse af en kvalificeret fysisk eller juridisk person til henholdsvis fartplansformidler eller lufthavnskoordinator efter at have hørt de luftfartsselskaber, der beflyver lufthavnen regelmæssigt, deres repræsentative organisationer og lufthavnens forvaltningsorgan, og koordineringsudvalget, såfremt dette findes. Samme person kan udnævnes til fartplansformidler eller koordinator for mere end en lufthavn."

(c) Stk. 2, 3, 4, 5 og 6 erstattes med følgende:

"2. Den medlemsstat der har ansvaret for en fartplansformidlet eller koordineret lufthavn sikrer at:

a) fartplansformidleren i en fartplansformidlet lufthavn handler i henhold til denne forordning på uafhængig, neutral, ikke-diskriminerende og gennemsigtig måde,

b) i en koordineret lufthavn sikres koordinatorens de facto uafhængighed yderligere ved at adskille koordinatoren institutionelt og finansielt fra enhver involveret part. Medlemsstaten sikrer, at koordinatoren handler i henhold til denne forordning på neutral, ikke-diskriminerende og gennemsigtig måde, og at der foreligger tilstrækkelige ressourcer til, at finansieringen af koordineringsaktiviteterne ikke påvirker koordinatorens uafhængighed.

3. Fartplansformidleren og koordinatoren deltager i sådanne internationale fartplanskonferencer for luftfartsselskaber, som er tilladte i henhold til fællesskabsretten.

4. Fartplansformidleren rådgiver luftfartsselskaberne og anbefaler alternative ankomst- og/eller afgangstider, når overbelastning forekommer sandsynlig.

5. Koordinatoren er den eneste med ansvar for at tildele slots. Han/hun tildeler slots i henhold bestemmelserne i denne forordning og han/hun skal træffe foranstaltninger, således at slots også kan tildeles i nødsituationer uden for arbejdstiden.

6. Fartplansformidleren og koordinatoren overvåger benyttelsen af fartplaner og de tildelte og rent faktisk udnyttede slots i nært samarbejde med lufthavnens forvaltningsorgan og ATC-myndighederne. Koordinatoren indsender en årlig aktivitetsrapport til Kommissionen, navnlig vedrørende anvendelse af artikel 8, litra a) og artikel 14 samt om enhver anden klage vedrørende anvendelsen af artikel 8 og 10, som er indsendt til koordinationsudvalget og de initiativer, der er truffet, for at løse dem.

7. Alle fartplansformidlere og koordinatorer krydschecker deres databaser for at finde frem til uoverensstemmelse mellem fartplaner".

(d) Stk. 7 bliver stk. 8 og den indledende sætning erstattes med følgende:

"Koordinatoren skal på anmodning og inden for en rimelig tidsfrist stille følgende oplysninger frit til rådighed for alle berørte parter enten skriftligt eller i en anden tilgængelig form:"

(e) Følgende sætning tilføjes stk. 8, som bliver nyt stk. 9:

"Koordinatoren stiller på anmodning disse oplysninger til rådighed i resumeret form. Der kan for disse resumerede oplysninger kræves en afgift, der står i forhold til udgifterne."

(f) Følgende indføjes som nyt stk. 10:

"Hvis der foreligger relevante og almindeligt accepterede fartplansoplysningsstandarder, skal fartplansformidleren, koordinatoren og luftfartsselskaberne anvende disse, forudsat de er i overensstemmelse med fællesskabsretten."

(5) Artikel 5, 6, 7, 8 og 9 erstattes med følgende:

'Artikel 5

Koordinationsudvalget

1. Medlemsstaten skal sørge for, at der nedsættes et koordinationsudvalg i en koordineret lufthavn. Samme koordinationsudvalg kan udpeges for mere end en lufthavn. Medlemsskab af dette udvalg skal i det mindste stå åbent for de luftfartsselskaber, deres repræsentative organisationer og repræsentanter for almenflyvning, der regelmæssigt beflyver lufthavnen/lufthavnene, lufthavnens forvaltningsorgan, den relevante flyvekontrolmyndighed og repræsentanter for almenflyvning.

Koordinationsudvalgets opgaver er:

a) at stille forslag eller rådgive koordinatoren og/eller medlemsstaten vedrørende:

- mulighederne for at øge lufthavnskapaciteten, som fastlagt i artikel 3, eller at forbedre kapacitetesudnyttelsen,

- koordineringsparametre, som fastlagt i henhold til artikel 6,

- lokale retningslinjer for tildeling af slots under hensyntagen til eventuelle miljøforhold, som omhandlet i artikel 8, stk. 3,

- forbedring af de eksisterende trafikforhold i lufthavnen,

- klager over tildeling af slots, som omhandlet i artikel 11,

- metoder til kontrol med udnyttelsen af de tildelte slots,

- Alvorlige problemer for nytilkomne selskaber, som omhandlet i artikel 10, stk. 7

- alle spørgsmål vedrørende lufthavnskapaciteten.

b) at mægle mellem alle parter vedrørende:

- klager over slottildeling som omhandlet i artikel 11.

2. Repræsentanter for medlemsstaterne og koordinatoren inviteres til koordinationsudvalgets møder som observatører.

3. Koordinationsudvalget udarbejder en skriftlig forretningsorden, der bl.a. omfatter deltagelse, valg, mødehyppighed og anvendt(e) sprog. Ethvert medlem af koordinationsudvalget kan foreslå lokale retningslinjer som omhandlet i artikel 8, stk. 5. På koordinatorens anmodning drøfter koordinationsudvalget foreslåede lokale retningslinjer for slottildeling. En rapport af drøftelserne i koordinationsudvalget forelægges den pågældende medlemsstat med angivelse af holdningerne i udvalget.

Artikel 6

Koordineringsparametre

1. Den ansvarlige medlemsstat skal for en koordineret lufthavn på grundlag af den disponible kapacitet sikre, at der fastsættes parametre for slots to gange om året under hensyntagen til alle relevante tekniske, operationelle og miljømæssige problemer samt ændringer heraf.

Dette sker på grundlag af en objektiv analyse af mulighederne for at modtage lufttrafikken og under hensyntagen til de forskellige typer trafik i den pågældende den overbelastning af de lokale luftrum, der kan forventes at forekomme i koordineringsperioden og kapacitetssituationen.

Parametrene gives til lufthavnskoordinatoren i god tid, inden den første slottildeling finder sted med henblik på fartplanskonferencerne.

2. Med henblik på den i stk. 1 nævnte procedure fastsætter koordinatoren relevante koordineringsintervaller efter høring af koordinationsudvalget og på grundlag af kapacitetssituationen.

3. Fastsættelse af parametre og af metodik samt ændringer hertil drøftes indgående med koordinationsudvalget med henblik på at forøge antallet af slots, der kan fordeles, før der træffes endelig beslutning om parametrene for slottildeling. Alle relevante dokumenter stilles til rådighed for de berørte parter på anmodning.

Artikel 7

Oplysninger til fartplansformidleren og koordinatoren

1. Luftfartsselskaber, der beflyver eller har til hensigt at beflyve en fartplansformidlet eller koordineret lufthavn, indgiver alle de af henholdsvis fartplansformidleren eller koordinatoren ønskede relevante oplysninger. Oplysningerne gives i det format og inden for den tidsfrist, der er specificeret af fartplansformidleren eller koordinatoren.

Hvis et luftfartsselskab ønsker at få status som nytilkomment luftfartsselskab, skal det være forpligtet til på det tidspunkt, hvor det ansøger om slots i standardindustriformat at, informere koordinatoren om, hvorvidt det kan nyde godt af status som nytilkomment luftfartsselskab og indgive alle de oplysninger, hvad angår de slots, det har ansøgt om, og som er nødvendige for at koordinatoren kan fastslå, om det pågældende luftfartsselskab kan komme i betragtning for en sådan status, som omhandlet i artikel 2, stk. b).

For alle andre lufthavne, som ikke er blevet givet en særlig status, giver lufthavnens forvaltningsorgan oplysninger om luftfartsselskabers planlagte flyvninger hvis en koordinator anmoder derom.

2. Hvis et luftfartsselskab ikke indgiver oplysningerne i stk. 1, eller giver falske eller vildledende oplysninger, tager koordinatoren ikke anmodningen eller anmodningerne om slots fra det pågældende luftfartsselskab i betragtning, med mindre der foreligger formildende omstændigheder. Koordinatoren giver det pågældende luftfartsselskab mulighed for at fremsætte bemærkninger.

3. Fartplansformidleren eller koordinatoren, lufthavnens forvaltningsorgan og ATC, udveksler alle de oplysninger, herunder også fartplansdata og informationer om tildelte slots, der er nødvendige, for at de kan udføre deres respektive opgaver.

Artikel 8

Tildeling af slots

1 Slotserier tildeles fra slotpuljen til de ansøgende luftfartsselskaber, som rettigheder til at anvende lufthavnsinfrastrukturen til landing og afgang i den fartplansperiode, der er anmodet om, og ved udløb af fartplansperioden skal de returneres til slotpuljen, som er oprettet i henhold til bestemmelserne i artikel 10.

2. Stk. 1 i denne artikel gælder ikke, når følgende betingelser er opfyldt, jf. dog artikel 7, 8a, 9, 10, stk. 1, og 14:

- et luftfartsselskab har anvendt en slotsserie til ruteflyvning og planlagt charterflyvning og

- luftfartsselskabet kan til koordinatorens tilfredshed vise, at disse slots er blevet udnyttet efter koordinatorens instrukser i mindst 80% af tiden i den fartplansperiode, for hvilken de er blevet tildelt.

I sådanne tilfælde har det pågældende luftfartsselskab ret til samme slotserie i næste tilsvarende fartplansperiode.

Uanset artikel 9 og de relevante bestemmelser i Rådets forordning (EØF) nr. 2408/92, kan medlemsstaterne kan begrænse sådanne rettigheder til slotserier, der beflyves med fly af en bestemt minimumsstørrelse.

3. Hvis ikke alle luftfartsselskabers ansøgninger om slots kan imødekommes til deres tilfredshed, gives der prioritet til erhvervsflyvning, især ruteflyvning og forud planlagt charterflyvning, jf. dog artikel 10, stk. 2. Ved konkurrerende ansøgninger inden for samme kategori tjenesteydelser, prioriteres flyvning året rundt.

4. Tidsmæssig omdisponering af en slotsserie før tildeling af resterende slots fra slotpuljen som anført i artikel 10 til de andre ansøgende luftfartsselskaber accepteres kun af driftsmæssige grunde, på grund af ændringer i flytype eller rute, eller hvis det ansøgende luftfartsselskabs slottidspunkter forbedres i forhold til de oprindeligt ønskede tidspunkter. Dette får ikke virkning, før koordinatoren har givet sin udtrykkelige bekræftelse.

5. Koordinatoren skal også tage hensyn til yderligere regler og retningslinjer, som er fastsat af branchen på verdensniveau og på fællesskabs-niveau samt lokale retningslinjer, der er foreslået af koordinationsudvalget og godkendt af den medlemsstat, der har ansvaret for den pågældende lufthavn, forudsat sådanne regler og retningslinjer ikke påvirker koordinatorens uafhængighed, er i overensstemmelse med EF-ret og sigter på at forbedre effektiv udnyttelse af lufthavnskapaciteten. Den pågældende medlemsstat meddeler disse bestemmelser til Europa-Kommissionen.

6. I situationer, hvor artikel 9 i Rådets forordning (EØF) nr. 2408/92 er gældende, prioriterer koordinatoren ikke ansøgninger fra luftfartsselskaber, der har til hensigt at anvende slotsserier til ruter, hvor der foreligger tilfredsstillende tjenesteydelser med andre transportmåder.

7. Hvis en slotansøgning ikke kan imødekommes, informerer koordinatoren ansøgerluftfartsselskabet om grundene hertil og angiver nærmeste disponible alternative slot.

8. Koordinatoren bestræber sig for, ud over den planlagte slottildeling for fartplansperioden, at imødekomme ansøgninger om individuelle slots med kort varsel for enhver form for luftfartsvirksomhed, inkl. almenflyvning. De resterende slots efter fordeling blandt de ansøgende luftfartsselskaber, som anført i artikel 10, anvendes i denne forbindelse samt slots, der er blevet frigjort med kort varsel.

Artikel 8a

Slotmobilitet

1. Slots kan:

a) overføres af et luftfartsselskab fra en rute eller type flyvning til en anden rute eller type flyvning, som drives af dette luftfartsselskab

b) overføres

i) mellem moderselskab og datterselskab, og mellem datterselskaber af samme moderselskab

ii) som en del af overtagelse af kontrol med kapitalen i et luftfartsselskab,

iii) ved hel eller delvis overtagelse, når de pågældende slots er direkte forbundet med den virksomhed, der overtages

c) byttes, slot for slot, mellem to luftfartsselskaber, når begge luftfartsselskaber forpligter sig til at anvende de slots, de modtager ved bytningen.

2. Slots kan ikke overføres på nogen måde mellem luftfartsselskaber eller mellem luftfartsselskaber og andre organer mod eller uden betaling undtagen mellem de luftfartsselskaber, der er anført i artikel 8a, stk. 1, litra b).

3. Overførsler og bytninger som nævnt i stk. 1 i denne artikel meddeles koordinatoren, og kan ikke få virkning, før koordinatoren udtrykkeligt har bekræftet dem. Koordinatoren skal afslå at bekræfte overførsler eller bytninger, hvis de ikke er i overensstemmelse med kravene i denne forordning, og hvis han/hun ikke er sikker på at:

(a) lufthavnsoperationerne ikke berøres negativt heraf under hensyntagen til alle tekniske, operationelle og miljømæssige problemer

(b) begrænsningerne i henhold til artikel 9 overholdes

(c) overførsel af slots falder ikke ind under stk. 4.

(d) begge luftfartsselskaber - ved bytning mellem to luftfartsselskaber som nævnt i stk. 1 - har til hensigt at anvende de slots, de har byttet sig til, eller som de senere bytter sig til.

4. (a) Slots, der er tildelt et nytilkommet luftfartsselskab, som defineret i artikel 2, litra b) kan ikke overføres, som anført i stk. 1, litra b), på to ligeværdige fartplansperioder.

(b) Slots, der er tildelt et nytilkomment luftfartsselsskab, som defineret i artikel 2, litra b), ii) og iii) kan ikke overføres til en anden rute, som anført i stk. 1, litra a), i et på to ligeværdige fartplansperioder, medmindre det nytilkomne selskab på den nye rute gives samme prioritet som på den tidligere tildelte rute.

(c) Slots, der er tildelt et nytilkomment luftfartsselskab, som defineret i artikel 2, litra b), kan ikke byttes som anført i stk. 1, litra c) i et på to ligeværdige fartplansperioder undtagen for at forbedre slottiderne for disse flyvninger i forhold til de tider, der oprindeligt blev ansøgt om.

Artikel 8b

Udelukkelse af erstatningskrav

Den i artikel 8, stk. 2, anførte ret til en slotserie kan ikke give anledning til kompensationskrav, hvad angår begrænsning, restriktion eller eliminering i henhold til EF-ret, navnlig ved anvendelse af traktatens bestemmelser om lufttransport.

Nærværende forordning påvirker ikke de offentlige myndigheders beføjelse til at kræve slotoverførsel mellem luftfartsselskaber i henhold til EF-traktatens artikel 81 eller 82 eller forordning 4064/89. Disse overførsler kan kun finde sted uden betaling.

Artikel 9

Forpligtelse til offentlig tjeneste

1. Hvis der er blevet indført forpligtelse til offentlig tjeneste på en rute i medfør af Rådets forordning (EØF) nr. 2408/92, kan en medlemsstat i en koordineret lufthavn reservere de nødvendige slots til den påtænkte drift af denne rute. Hvis luftfartsselskabet ikke anvender de reserverede slots på den pågældende rute i overensstemmelse med artikel 8, stk. 2, og 4, stilles disse slots til rådighed for ethvert andet luftfartsselskab, der er interesseret i at beflyve ruten i henhold til forpligtelse til offentlig tjeneste, jf. dog stk. 2. Hvis intet andet luftfartsselskab er interesseret i at beflyve ruten, og den pågældende medlemsstat ikke giver ruten i udbud i henhold til artikel 4, stk. 1, litra d), i forordning (EØF) nr. 2408/92, returneres disse slots til puljen.

2. Den i artikel 4, stk. 1, litra d) - g), og 4, stk. 1, litra i) i forordning (EØF) nr. 2408/92 fastsatte udbudsprocedure gælder for anvendelse af de i stk. 1, nævnte slots, hvis mere end et EF-luftfartsselskab er interesseret i at beflyve ruten og ikke har været i stand til at få slots en time før eller efter de tidspunkter, koordinatoren er blevet anmodet om."

(6) Stk. 1, 2, 3, 4, 5, 7 og 8 i artikel 10 erstattes med følgende:

Artikel 10

Slotpulje

1. Koordinatoren opretter en pulje, som indeholder alle de slots, der ikke er blevet tildelt i medfør af artikel 8, stk. 2 og 4. Al ny slotkapacitet, som omtalt i artikel 3, stk. 3, placeres i puljen.

2. Det faktum, at en slotsserie er blevet tildelt et luftfartsselskab til drift af ruteflyvning og planlagt ikke-charterflyvning giver ikke dette luftfartsselskab ret til samme serie slot i næste, tilsvarende fartplansperiode, hvis luftfartsselskabet ikke til koordinatorens tilfredshed kan vise, at disse slots er blevet udnyttet efter koordinatorens instrukser i mindst 80% af det tidsrum, som de er blevet tildelt for.

3. Slots, der tildeles et luftfartsselskab før 31. januar for den efterfølgende sommersæson, eller før 31. august for den efterfølgende vintersæson, men som returneres til koordinatoren til omfordeling før disse datoer, medtages ikke ved udnyttelsesberegningen.

4. Hvis det ikke kan vises, at 80% er slotsserien er blevet udnyttet, skal alle slots i den pågældende serie anbringes i puljen, medmindre følgende grunde kan anføres for den manglende udnyttelse:

(a) uforudseelige og uafvendelige forhold, som luftfartsselskabet ikke har nogen indflydelse på, og som medfører:

- startforbud for den flytype, der sædvanligvis anvendes på den pågældende forbindelse

- lukning af en lufthavn eller et luftrum

- alvorlig påvirkning af over 50% af operationerne i den pågældende lufthavn i den relevante fartplansperiode.

(b) indstilling af flyvninger på grund af handlinger, der har til formål at påvirke disse flyvninger, som gør det praktisk og/eller teknisk umuligt for luftfartsselskabet at afvikle operationer som planlagt

(c) alvorlig økonomisk skade for det pågældende EF-luftfartsselskab, som har medført, at de licensudstedende myndigheder har udstedt en midlertidig licens, indtil luftfartsselskabet kan foretage en finansiel rekonstruktion i overensstemmelse med artikel 5, stk. 5, i forordning (EØF) nr. 2407/92.

5. Kommissionen undersøger på anmodning fra en medlemsstat eller på eget initiativ at koordinatoren i en lufthavn, der falder ind under denne forordnings anvendelsesområde anvender stykke 4

Den træffer afgørelse senest to måneder efter modtagelse af en anmodning og efter høring af det i artikel 13 nævnte udvalg.

6. Slots fra puljen distribueres blandt de ansøgende luftfartsselskaber, jf. dog artikel 8, stk. 2, i denne forordning og artikel 8, stk. 1, i forordning (EØF) nr. 2408/92. 50% af disse slots tildeles først nytilkomne luftfartsselskaber, medmindre disses ansøgninger udgør mindre end 50%. Med henblik på tildelingen opdeles fartplansdagen i ensartede koordinationsperioder på højst en time.

Ansøgninger fra nytilkomne luftfartsselskaber der klassificeres som sådan i henhold til både artikel 2, litra b), (i) og (ii) eller artikel 2, litra b), (i) og (iii) gives forret.

7. Et nytilkomment luftfartsselskab, der har fået tilbudt slots inden for et tidsrum af en time før eller efter det ønskede tidspunkt, men som ikke har accepteret dette tilbud, kan ikke bibeholde sin status som nytilkomment selskab for den pågældende fartplanssæson.

8. Når det drejer sig om ruter, der drives af en gruppe luftfartsselskaber, kan kun et af de deltagende luftfartsselskaber ansøge om de nødvendige slots. Det luftfartsselskab, der driver en sådan rute, har ansvaret for at opfylde driftskriterierne for at bibeholde hævdvunden forret, som anført i artikel 8, stk. 2.

Slots tildelt et af luftfartsselskaberne i denne operation kan anvendes af et andet/de andre deltagende luftfartsselskab/luftfartsselskaber til fælles operationer, dog skal designatorkoden for det luftfartsselskab, som disse slots blev tildelt, anvendes på den fælles flyvning med henblik på koordinering og overvågning. Hvis et sådant fællesskab opløses, forbliver disse slots hos det luftfartsselskab, som de oprindeligt blev tildelt. Luftfartsselskaber i driftsfællesskab skal informere koordinatorerne om enkelthederne ved sådanne operationer.

(7) Stk. 6 i artikel 10 bliver nyt stk. 9.

(8) Artikel 11 erstattes med følgende:

Artikel 11

Klager og klageadgang

1. Klager vedrørende anvendelsen af artikel 8, 8a og 10, skal indgives til koordinationsudvalget. Dette skal inden for en periode på en måned efter indgivelse af klagen, behandle sagen og om muligt stille forslag til koordinatoren for at forsøge at løse problemerne. Hvis klagerne ikke kan afgøres, kan den ansvarlige medlemsstat inden for de følgende tre måneder skabe mulighed for mægling ved et luftfartsselskabs eller lufthavns repræsentative organisationer eller anden tredjepart.

2. Medlemsstaterne sikrer, at enhver part med en legitim interesse har ret til at appellere koordinatorens beslutninger til en national domstol eller en anden uafhængig myndighed, når mæglingsprocedurerne i henhold til stk. 1 har slået fejl.

Medlemsstaterne sikrer at appelinstansen har beføjelse til:

a) hurtigst muligt ved summariske procedurer at træffe foreløbige foranstaltninger med henblik på at korrigere den påståede overtrædelse eller forebygge yderligere beskadigelse af de pågældende interesser, inkl. foranstaltninger til at ophæve eller sikre ophævelse af proceduren for slottildeling eller gennemførelse af enhver beslutning, der er truffet af koordinatoren

b) at tilsidesætte eller sikre tilsidesættelse af ulovligt trufne beslutninger

c) at tilkende skadeserstatning.

Hvad angår anvendelse af litra c) i andet underafsnit er koordinatoren fritaget for ethvert erstatningsansvar undtagen ved grov forsømmelighed eller forsætlig uagtsomhed.

Medlemsstaterne sikrer, at prøvelsesprocedurerne er til rådighed, i henhold til detaljerede bestemmelser, som medlemsstaterne fastsætter, for mindst enhver person der har eller har haft interesse i slottildelingsprocedurerne, og som har lidt eller risikerer at lide skade ved en formodet overtrædelse.

Hvis der anlægges søgsmål i henhold til dette stykke, ophører anvendelsen af stk. 1 i denne artikel øjeblikkeligt.

(9) Overskriften til artikel 12 og stk. 1 erstattes med følgende:

"Forbindelser med tredjelande

'1. Hvis det viser sig at et tredjeland i forbindelse med tildeling og anvendelse af slots i dets lufthavne

(a) ikke indrømmer EF-luftfartsselskaberne en behandling, der svarer til den, der ifølge denne forordning gives til luftfartsselskaber fra det pågældende land, eller

(b) ikke indrømmer EF-luftfartsselskaber de facto national behandling, eller

(c) indrømmer luftfartsselskaber fra andre tredjelande en mere fordelagtig behandling end EF-luftfartsselskaber

kan Kommissionen, i henhold til procedurerne i artikel 13, stk. 2, beslutte, at en medlemsstat eller medlemsstater træffer foranstaltninger, inkl. hel eller delvis suspension af denne forordning, hvad angår et luftfartsselskab eller flere luftfartsselskaber fra det pågældende tredjeland med henblik på at imødegå det pågældende tredjelands diskriminerende adfærd."

(10) Artikel 13 og 14 erstattes med følgende:

"Artikel 13

Beslutningsprocedurer

1. Når Kommissionen træffer beslutninger i henhold til artikel 3, stk. 3 og artikel 12, bistås den af et udvalg, der består af repræsentanter fra medlemsstaterne, og som har Kommissionens repræsentant som formand.

2. Når der henvises til dette stykke, gælder forskriftsprocedurerne i artikel 5 i beslutning 1999/468/EF i overensstemmelse med artikel 7, stk. 3, og artikel 8 i denne beslutning.

3. Det i artikel 5, stk. 6, i beslutning 1999/468/EF nævnte tidsrum er på tre måneder.

4. Kommissionen kan også rådspørge udvalget om ethvert andet spørgsmål vedrørende anvendelsen af nærværende forordning.

5. Udvalget fastsætter selv sin forretningsorden.

Artikel 14

Håndhævelse

1. Et luftfartsselskabs flyveplan afslås af de kompetente lufttrafikstyringsmyndigheder, hvis luftfartsselskabet har til hensigt at lande eller afgå i en koordineret lufthavn i de koordinerede perioder uden et af koordinatoren tildelt slot. Der skal tages hensyn til den nødvendige taxitid i lufthavnen.

2. Koordinatoren tilbagetrækker et luftfartsselskabs slotsserier og placerer dem i puljen den 31. januar for den efterfølgende sommersæson eller den 31. august for den efterfølgende vintersæson, hvis luftfartsselskabet ikke har en licens eller tilsvarende på denne dato.

3. Hvis et luftfartsselskab har modtaget slotsserier efter en overførsel eller bytning i henhold til artikel 8a, stk. 3, og disse slotsserier ikke er blevet anvendt efter hensigten i henhold til artikel 8a, stk. 3, litra d), tilbagetrækker koordinatoren disse slotsserier og placerer dem i puljen.

4. Luftfartsselskaber, som gentagne gange og med forsæt driver flyvning på tidspunkter, som adskiller sig betydeligt fra det tildelte slot, som del af en slotsserie, mister den i artikel 8, stk. 2, nævnte ret. Koordinatoren kan beslutte at tilbagetrække de pågældende slotsserier fra luftfartsselskabet for resten af fartplansperioden og placere dem i puljen efter at have hørt det pågældende luftfartsselskab og givet en formel advarsel.

5. Medlemsstaterne skal efter at have givet en formel advarsel indføre bøder og/eller periodiske tvangsbøder for luftfartsselskaber som gentagne gange og med forsæt driver flyvning på tidspunkter, som adskiller sig betydeligt fra de tildelte slots, eller hvis et slot anvendes på en anden måde end angivet på tildelingstidspunktet.

Ved fastsættelsen af størrelsen af bøder og/eller periodiske tvangsbøder tages der hensyn til overtrædelsens art og alvor efter det pågældende luftfartsselskab er blevet hørt.

6. (a) Hvis et luftfartsselskab ikke kan nå op på 80% udnyttelse som defineret i artikel 8, stk. 2, se dog artikel 10, stk. 4, kan koordinatoren beslutte at tilbagetrække dette luftfartsselskabs slotsserier for den resterende del af fastplansperioden og placere dem i puljen efter at have hørt det pågældende luftfartsselskab.

(b) Hvis intet slot i slotserien i et fastsat tidsrum svarende til 20% af slotseriens gyldighed endnu ikke er udnyttet, se dog artikel 10, stk. 4, placerer koordinatoren den pågældende slotserie i puljen for resten af fartplansperioden efter at have hørt det pågældende luftfartsselskab."

(11) Artikel 15 tilføjes:

"Artikel 15

Rapport og samarbejde

1. Kommissionen forelægger Europa-Parlamentet og Rådet en rapport om anvendelsen af denne forordning senest tre år efter dens ikrafttrædelse. Rapporten behandler navnlig, hvorledes artikel 8, 8a og 10 fungerer.

2. Medlemsstaterne og Kommissionen samarbejder om anvendelsen af denne forordning, især med hensyn til indsamling af oplysninger til brug for den i stk. 1, nævnte rapport."

Artikel 2

Denne forordning træder i kraft tre måneder efter offentliggørelsen i de Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

udfærdiget i Bruxelles,

På Europa-Parlamentets vegne På Rådets vegne

Formand Formand